Kostnader og gevinster ved elektronisk meldingsutveksling

Mellomstore og store kommuner kan forvente investeringskostnader i intervallet 1,1 million til 2 millioner kroner. Av dette utgjør direkte utlegg i forbindelse med meldingsutveksling fra ca. 0,3 til 0,75 millioner kroner.

En ny rapport fra PWC for KS gir en oversikt over samlede kostnader og mulige gevinster for kommunene ved å ta i bruk elektronisk meldingsutveksling i helse- og omsorgstjenesten. 

I driftskostnader kan store kommuner forvente årlige drifts- og vedlikeholdskostnader i området 0,75 til 1,3 millioner kroner. Av dette utgjør direkte utlegg i forbindelse med meldingsutveksling fra ca. 0,48 til 0,75 millioner kroner. Det forventes at det er mulig å redusere driftskostnadene knyttet til egeninnsats etter hvert som kommunene vinner erfaring og kommer over i en mer stabil driftsfase. Arbeidet bygger på ”Veiviser - Hvordan komme i gang med elektronisk meldingsutveksling i kommunen” som er utarbeidet av MiK. Kostnadstallene er hentet inn ved at de fem utvalgte kommunene har innrapportert data basert på de ulike aktivitetene beskrevet i veilviseren Hvordan komme i gang med elektronisk meldingsutveksling i kommunen”. Videre har leverandørene av IKT-løsninger og Norsk Helsenett vært viktige datakilder i fastsettelsen av det totale kostnadsbildet for kommunene.



Viktige gevinster
Prosjektet har identifisert sentrale gevinstområder ved elektronisk meldingsutveksling mellom helse- og omsorgstjenesten og fastleger. Nytteeffekter er vurdert både av fastleger og kommuner. Meldingsutveksling fører til betydelig økt kvalitet på helsehjelp, økt pasientsikkerhet. Det vil også føre til bedre tilgjengelighet og effektivitet, framholder rapporten. 

[bookmark: _GoBack]Sentralt i Samhandlingsreformen
Samhandlingsreformen stiller krav til økt kommunikasjon mellom spesialist- og primærhelsetjenesten. Meldingsutveksling om utskrivningsklare pasienter er et eksempel på dette. Kommunene anbefales å ta i bruk elektronisk meldingsutveksling så snart som mulig. De anbefales også å gjennomføre en rask innføringsprosess mot fastleger og etter hvert helseforetak, for å høste størst mulig gevinst.  Nytteverdien for den enkelte kommune vil øke for hver meldingstype som kommer i drift, og for hver ny aktør kommunen starter samhandling med, ettersom kommunens samlede investerings- og driftskostnader løper fra dag èn. Kommunene vil først oppnå full gevinst av elektronisk meldingsutveksling når også helseforetakene har tatt i bruk PLO-meldingene, og når legemiddelopplysningene foreligger elektronisk i EPJ-systemene og kan overføres strukturert.

KS strategi
– KS ønsker med denne rapporten å gi kommunene drahjelp for å komme i gang med elektronisk meldingsutveksling, sier direktør Trude Andresen i KS. Hun legger til at det er på høy tid at helsesektoren får opp en felles IKT-infrastruktur og avgjørende for gjennomføringen av Samhandlingsreformen.

Det siste året har 11 kommuner rundt om i landet deltatt i utbredelsesprogrammet Meldingsløftet i kommunene og har vært først ute til å ta i bruk nye elektroniske meldinger for pleie og omsorgstjenesten (PLO-meldingene). Fem av disse (Bergen, Stavanger, Arendal, Gjøvik og Verdal) har bidratt i PwCs analyse av kostnadene mens alle 11 har bidratt i vurderingen av nytteeffektene.
– Innføring av elektroniske meldinger handler mer om organisasjonsutvikling enn investering i teknologi, sier Evy-Anni Evensen, rådmann i Lyngdal kommune.  Hun leder KS faggruppe for IKT i helse og omsorg. Hun forteller at mange kommuner har kommet langt og vil være fremover være gode eksempler for de som nå skal i gang.

Aktuelle lenker:
http://www.nhn.no/samhandling/helhetlig-pasientforloep 
http://www.helsedirektoratet.no/publikasjoner/veiviser--hvordan-komme-i-gang-med-elektronisk-meldingsutveksling-i-kommunen/Sider/default.aspx

